钦定古今图书集成/方舆汇编/职方典/第1237卷 > 《济川桥记》许应隆
## 钦定古今图书集成/方舆汇编/职方典/第1237卷 > 《济川桥记》许应隆

余自漕幕摄邵武冈，有进士李君友直者白曰：“予家
于石洋渡，司渡者以舟济往来人，而用输于官。窃思
古人船危桥安之训，愿蠲渡额，易舟而桥。予将力任
此役，一毫弗以病众也。”予从而义之，亟罢其额，且为
之旌礼。既归，道于李君之乡，则桥之柱已屹乎中流
也，砻之琢之，君触热董工，靡惮劳苦，然后知君出言
不我诬。越明年，书来曰：“桥成矣，愿有以记。”余谓天下
多义事，患无力以成之；有力也，患无志以决之。人居
乡邻，以气势相颉颃，跬步置畦町，若秦越不相及。若
辨此志、出此力以急乡谊者，寂乎不见君。置家事于
度外，唯乡井是急，非胸中卓然超乎流俗者能之乎？
武冈地险，而川激雨下，逾期奔流澎湃，必及乎民居
漂荡之忧，虽有舟其何能济？今君筑砥也深，甃石也
密，可阅数百年不坏。是役也，岂惟彰李氏父子之惠？
凡为李氏子孙者，世守此义，俾勿坠。异时李氏其昌
行者，指为积善之报，顾不伟欤！是宜书以劝夫乡之
孝义者。君之父名世楫，济川其字也，因以《济川》名其
桥云。